**332P R E D B E Ž N Á I N F O R M Á C I A**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)**

**1. Pripravovaný právny predpis:**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (ďalej len „návrh zákona“).

**2. Základné ciele návrhu:**

Vláda SR sa vo svojom programovom vyhlásení na roky 2023 – 2027 zaviazala zefektívniť boj proti daňovým únikom a v tomto kontexte v rámci strednodobých priorít vyvinúť snahu zaviesť povinnú elektronickú fakturáciu a online oznamovanie údajov z nej finančnej správe. Cieľom návrhu zákona je do zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) prevziať článok 0 smernice Rady (EÚ), ktorou sa mení smernica 2006/112/ES, pokiaľ ide o pravidlá DPH pre digitálny vek, schválenú 5. novembra 2024 Radou ministrov (Ecofin) (ďalej len „smernica“), a zaviesť tak povinnú elektronickú fakturáciu pre zdaniteľné osoby, ktoré sú platiteľmi dane z pridanej hodnoty (ďalej len „platiteľ“), ako aj povinné oznamovanie údajov z tuzemských transakcií z elektronických faktúr finančnej správe v reálnom čase.

Zmenami a doplnením zákona o DPH bude s účinnosťou od 1. januára 2027 zavedená povinnosť pre platiteľov vyhotoviť a prijímať faktúry v ustanovenom elektronickom formáte. Za elektronickú faktúru sa bude považovať len faktúra, ktorá obsahuje informácie vyžadované zákonom o DPH, a ktorá bude vyhotovená, zaslaná a prijatá v štruktúrovanom elektronickom formáte, ktorý umožní jej automatické a elektronické spracovanie. Za účelom jednotnosti elektronických faktúr týkajúcich sa platiteľov sa ustanoví povinnosť vyhotoviť faktúry v štruktúrovanom formáte, ktorý je v súlade s európskym štandardom pre elektronickú fakturáciu a zoznamom jeho syntaxí ustanovených smernicou Európskeho parlamentu a Rady 2014/55/EÚ zo 16. apríla 2014 o elektronickej fakturácii vo verejnom obstarávaní.

S účinnosťou od 1. januára 2027 sa zavedie povinnosť oznamovať údaje z vyhotovených a z prijatých elektronických faktúr pre tuzemské transakcie. Údaje z faktúr sa budú oznamovať elektronicky takým spôsobom, ktorý bude súladný so spôsobom ustanoveným článkom 4 smernice, ktorý upravuje predkladanie údajov z elektronických faktúr pre cezhraničné transakcie v rámci EÚ. Cieľom uvedených zmien je digitalizovať celý proces od vyhotovenia u dodávateľa až po spracovanie elektronickej faktúry u odberateľa, ako aj následného zaslania údajov z elektronickej faktúry finančnej správe tak, aby celý tento proces bol automatizovaný s minimom manuálnych zásahov, pričom výsledkom bude výrazné skrátenie procesov súvisiacich s prijatím faktúr a ich následným spracovaním (napr. eliminácia vpisovania údajov z papierových faktúr do systému). Skoršie zavedenie systému elektronickej fakturácie a oznamovania údajov pre tuzemské transakcie pripraví platiteľov na spôsob povinného oznamovania údajov o cezhraničných transakciách podľa spomínaného článku 4 smernice, ktorý bude musieť byť do zákona o DPH transponovaný a účinný k 1. júlu 2030.

Opatrenie na strane štátu prispeje k efektívnemu boju proti daňovým podvodom, má potenciál znížiť daňové medzery tak na dani z pridanej hodnoty, ako aj na dani z príjmov právnických osôb, a zlepšiť výber daní. Sprístupnením údajov z elektronických faktúr v reálnom čase sa finančnej správe umožní včasné spracovanie vstupných dát potrebných pre identifikovanie plnenia daňových povinností, či nastavenie určitých kontrolných mechanizmov v rámci analýzy rizika na zamedzenie podvodných konaní, za prípadnej súčasnej úpravy vybraných inštitútov správy daní. Uvedené predpokladá zmenu koncových služieb a nadväzujúcich informačných systémov finančnej správy, ako aj budovanie kapacít využívajúcich nové analytické nástroje na spracovanie získaných dát z elektronických faktúr.

Na strane podnikateľských subjektov sa tiež zjednodušia obchodné operácie a dôjde k zlepšeniu efektívnosti a kvality podnikateľského prostredia. Zároveň sa zvýši rýchlosť prenosu dát, garancia a dôveryhodnosť komunikácie tým, že z dôvodu aktuálnej diverzifikácie prostredia (rôzne úrovne používaných štandardov, prostredie citlivé na vznikajúce chyby atď.) sa zavedie štandardizácia v oblasti elektronickej fakturácie.

Okrem uvedeného, v súlade so spomínaným cieľom vlády SR zefektívniť boj proti daňovým únikom, s účinnosťou od 1. januára 2026 nastanú zmeny v oblasti registrácie pre daň s cieľom eliminovať vyhýbanie sa registračnej povinnosti, ako aj v oblasti zrušenia registrácie, s cieľom zamedziť opätovnému vstupu osôb, ktoré sa preukázateľne aktívne a vedome podieľali na podvodných transakciách, do systému DPH.

**3. Zhodnotenie súčasného stavu:**

 Podľa súčasnej právnej úpravy zákon o DPH umožňuje listinnú ako aj elektronickú formu vyhotovenia faktúry, ak sa zmluvné strany na takejto forme dohodnú. V praxi je však väčšina faktúr vyhotovená v listinnej forme. Uvedené spôsobuje, že faktúry sú v rámci podnikateľského prostredia oneskorene doručované, čo má následne vplyv aj na rýchlosť platieb.

V súčasnosti neexistuje povinnosť platiteľov predkladať údaje z vyhotovených a prijatých faktúr v reálnom čase. Platitelia sú povinní predkladať údaje z vyhotovených a prijatých faktúr v kontrolnom výkaze, ktorí sú povinní podať do 25. dňa po skončení príslušného zdaňovacieho obdobia. Ukazuje sa, že tento nástroj už v dostatočnej miere nereflektuje nové trendy vývoja daňových únikov. Za jeho slabé miesto je možné označiť časovo oneskorené získavanie relevantných údajov z vyhotovených faktúr platiteľmi, čo neumožňuje finančnej správe reagovať operatívne na identifikované podozrenia z nekalých praktík daňových subjektov.

Súčasná právna úprava zákona o DPH v oblasti registračných ustanovení nie je postačujúca z hľadiska predchádzania protiprávnym konaniam. Taktiež v dostatočnej miere nezabraňuje opätovnému vstupu osôb, ktoré sa aktívne podieľali na podvodných transakciách, do systému DPH.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov alebo návrhov v rozsahu vecného zamerania podľa bodu 2, a to v termíne do 31. januára 2025.

**Kontaktné údaje:**

Ministerstvo financií Slovenskej republiky

Sekcia daňová a colná

Štefanovičova 5

817 82 Bratislava

email: viera.simanova@mfsr.sk

 jan.dancak@mfsr.sk

**5. Predpokladaný termín začatia pripomienkového konania:**

2. štvrťrok 2025